ОБЩИНСКИ СЪВЕТ  БЯЛА,  ОБЛАСТ РУСЕ

НАРЕДБА

за реда за упражняване правото на собственост 
на Община Бяла върху капитала на търговските дружества

/ Приета с Решение № 81 по протокол № 7/16.06.2008 г.,

изм. с Решение №10 /13.03.2019 г. на Административен съд-Русе 

по Адм. дело № 223/2018 г. в сила от 02.04.2019 г., изм. и доп. с Решение № 347 по протокол №28/31.07.2025 г. на Общински съвет Бяла/
гр. Бяла
ГЛАВА ПЪРВА 
ОБЩИ ПОЛОЖЕНИЯ

Чл.1. Наредбата определя реда за упражняване правата на собственост на Община Бяла върху дялове или акции на търговски дружества с общинско участие. 
Чл.2. Община Бяла упражнява правата си на собственост в търговските дружества с общинско имущество при условията, по реда и чрез органите, посочени в тази Наредба.

ГЛАВА ВТОРА

ОРГАНИ НА ОБЩИНСКИТЕ ЕДНОЛИЧНИ ТЪРГОВСКИ ДРУЖЕСТВА

Чл.3.(1). Органи на общинските еднолични търговски дружества с ограничена отговорност са:

1. Едноличният собственик на капитала е Община Бяла, която упражнява правата си чрез Общински съвет - Бяла.

2. Управителят (управителите) - избран с решение на Общински съвет - Бяла по реда на Наредбата за избиране на управител на Търговско дружество с общинско имущество в град Бяла.

(2). Органи на общинските еднолични акционерни дружества са:

1. Едноличният собственик на капитала е Община Бяла, която упражнява правата си чрез Общински съвет - Бяла.

2. Съветът на директорите /едностепенна система/ или надзорният и управителният съвет /двустепенна система/.

(3). Органите на търговските дружества, в които Община Бяла е съдружник или акционер

се формират при условията и по реда на Търговския закон.

Чл.4. В търговските дружества, в които Общината е акционер или съдружник,

Общинският съвет определя лицето, което го представлява в Общото събрание на

дружеството.

ГЛАВА ТРЕТА

ПРАВОМОЩИЯ НА ОРГАНИТЕ НА ЕДНОЛИЧНИ ТЪРГОВСКИ ДРУЖЕСТВА С ОБЩИНСКО ИМУЩЕСТВО

Чл.5.(1). Общинският съвет - Бяла упражнява правата на едноличния собственик на капитала в търговско дружество с ограничена отговорност като:

1. образува, преобразува и прекратява дружеството;

2. изменя и допълва учредителния акт на дружеството;

3. приема годишния отчет и баланса НА ДРУЖЕСТВОТО;

4. взема решение за увеличаване или намаляване на капитала;

5. избира управител и контрольор, определя възнаграждението им, утвърждава договора за управление и договора за контрол;

6. взема решение за откриване или закриване на клонове и за участие в други дружества;

7. взема решение за придобиване или разпореждане с дялове или акции, собственост на дружеството в други дружества;

8.  взема решения за допълнителни парични вноски;

9. определя ликвидаторите при прекратяване на дружеството, освен в случаите на несъстоятелност;

10. взема решение за спонсорство, дарения и кредити над 1000 лева годишно;

11. взема решения за даване на съгласие на управителите на търговски дружества за подписване на запис на заповед.

(2). Предложения за вземане на решения от Общински съвет - Бяла могат да правят кметът на Общината, председателят на Общински съвет Бяла, управителите на търговските дружества и общинските съветници.

Чл.6. Общинският съвет:

1. изисква писмена информация от управителите и контрольорите за дейността на дружествата най-малко веднъж на тримесечие;

2. възлага проверки в дружествата, като издава заповед;

3. следи за изпълнение на договорите за управление, сключени с управителите;

4. прави предложения по въпроси, касаещи търговските дружества.

Чл.7. Управителят на ЕООД с общинско имущество организира и ръководи дейността на дружеството съобразно закона, съставения от едноличния собственик Община Бяла учредителен акт, решенията на едноличния собственик Община Бяла и договора за възлагане на управление.

Чл.8. Управителят на ЕООД с общинско имущество съгласно договора за възлагане на управлението взема решение по всички въпроси на управлението на дружеството с изключение на тези, по които взема решение Общински съвет и тези, които изрично са записани в договора за управление.

Чл.9. Едноличният собственик на капитала на еднолични акционерни търговски дружества с общинско имущество:

1. изменя и допълва устава на дружеството;

2. преобразува и прекратява дружеството;

3. приема годишния отчет и баланс, след заверка от назначения от него дипломиран експерт счетоводител;

4. взема решение за увеличаване или намаляване на капитала;

5. избира и освобождава Съвета на директорите, съответно Надзорния съвет и определя възнаграждението им.

6. взема решение за издаване на облигации;

7. назначава ликвидаторите при прекратяване на дружеството, освен в случаите на несъстоятелност;

8. освобождава от отговорност членовете на Надзорния съвет, на Управителния съвет и на Съвета на директорите.

ГЛАВА ЧЕТВЪРТА

ЗАДЪЛЖЕНИЯ НА ПРЕДСТАВИТЕЛИТЕ НА ОБЩИНА БЯЛА В ТЪРГОВСКИТЕ ДРУЖЕСТВА, В КОИТО ОБЩИНАТА Е АКЦИОНЕР ИЛИ СЪДРУЖНИК

Чл.10. В дружествата с ограничена отговорност, в които Община Бяла е съдружник с частичен дял, лицата, упълномощени да я представляват в Общото събрание на съдружниците вземат предварително съгласие на Общински съвет - Бяла при изразяване на становища по следните въпроси:

1. изменяне или допълване на дружествения договор;

2. приемане или изключване на съдружник, даване на съгласие за прехвърляне на дружествен дял на нов член или на друг съдружник;

3. намаляване или увеличаване на капитала на дружеството;

4. придобиване и отчуждаване на недвижими имоти и вещни права върху тях;

5. решение за допълнителни парични вноски;

6. решение за участие в други дружества;

7. преобразуване и прекратяване на дружеството.

Чл.11. В акционерните дружества, в които Община Бяла е акционер, лицата, упълномощени да я представляват в Общото събрание на акционерите вземат предварително съгласие на Общинския съвет по следните въпроси:

1. изменяне и допълване устава на дружеството;

2. намаляване или увеличаване на капитала на дружеството;

3. преобразуване и прекратяване на дружеството.

Чл.12. Представителите на Общински съвет Бяла в търговските дружества, представят писмен отчет за дейността на дружеството най-малко два пъти през отчетната година на кмета и председателя на ОбС.

ГЛАВА ПЕТА

СЪСТАВ НА ОРГАНИТЕ НА ЕДНОЛИЧНИТЕ ТЪРГОВСКИ ДРУЖЕСТВА С ОБЩИНСКО ИМУЩЕСТВО

Чл.13. Управители и контрольори на общински дружества с ограничена отговорност могат да бъдат физически лица.

Чл.14. Не могат да бъдат управители на общински дружества с ограничена отговорност физически лица, които:

1. участват в събирателни, командитни и ограничено отговорни дружества и заемат длъжност в ръководни органи на такива, когато те извършват сходна дейност с тази на управляваното от него дружество.

2. са лишени с присъда или с административно наказание от правото да заемат материално-отчетническа длъжност до изтичане срока на наказанието;

3. са общински съветници, кметове, зам. кметове и секретар на Общината, областни управители, заместник-областни управители.

4. работят по трудов договор.

Чл.15. Не могат да бъдат контрольори в общинско търговско дружество с ограничена отговорност:

1. управителите, техните заместници и наетите лица в дружеството;

2. съпрузите, роднини по права или по съребрена линия до трета степен на л. по т. 1;

3. лишените с присъда или с административно наказание от правото да заемат материално-отчетническа длъжност;

4. кметове, зам. кметове и секретар на Общината, областни управители, заместник областни управители.

Чл. 16.(1). Не могат да бъдат членове на съветите на директорите, на надзорните съвети и на управителните съвети на общинските еднолични акционерни дружества лица, които:

1. от свое или от чуждо име извършват търговски сделки или имат регистрация като еднолични търговци;

2. са лишени с присъда или с административно наказание от правото да заемат материално-отчетническа длъжност;

3. са били членове на изпълнителни или контролни органи или неограничено отговорни съдружници в дружеството, когато то е прекратено поради несъстоятелност, ако са останали неудовлетворени кредитори;

4. са съпрузи или роднини до трета степен по права или по съребрена линия, включително сватовство, на друг член на орган на управление на дружеството;

5. са управители или членове на изпълнителни или контролни органи на друго търговско дружество.

(2). Не могат да бъдат членове на Надзорния съвет на общинско акционерно дружество, наетите лица в дружеството.

ГЛАВА ШЕСТА

ВЪЗЛАГАНЕ НА УПРАВЛЕНИЕТО И КОНТРОЛА НА ОБЩИНСКИТЕ 
ЕДНОЛИЧНИ ТЪРГОВСКИ ДРУЖЕСТВА

Чл. 17.(1). Управлението на общинските еднолични търговски дружества се възлага с договори за управление, сключен между управителя на дружеството и председателя на Общински съвет Бяла.

(2). Контролът за спазване на дружествения договор и за опазване на имуществото на едноличното общинско дружество с ограничена отговорност, както и контролът върху дейността на управителния съвет в общинските еднолични акционерни дружества се възлага с договор за контрол, сключени между всеки контрольор или член на надзорния съвет и председателя на Общински съвет Бяла.

Чл.18. Договорите за управление и за контрол в общинските еднолични търговски

дружества се сключват за определен или неопределен срок. 
Чл. 19.(1). В договора за управление и за контрол се определят:

1. правата и задълженията на страните;

2. размерът на възнаграждението и начинът на плащането му;

3. отговорността на страните при неизпълнение на договора;

4. други условия.

(2). В договора за управление с членовете на съвета на директорите, съответно на надзорния и на управителния съвет на еднолични акционерни дружества с общинско имущество се посочват видът и размерът на гаранцията по чл.240 от ТЗ, която те дават за своето управление.

(3). Дадената гаранция се връща след прекратяването на договора за управление и след решение на Общински съвет - Бяла, за освобождаване от отговорност. Когато гаранцията е била внесена в пари, на връщане подлежат и лихвите върху внесената сума. 
Чл.20.(1). В договора за управление с членовете на надзорния съвет на едноличните акционерни дружества с общинско имущество се определя бизнес-задача на предприятието, определена за целия срок на договора за управление и поотделно за всяка година, в съответствие със стратегията за развитието на предприятието. 
(2). Бизнес-задачата съдържа конкретни икономически показатели, чието изпълнение органите на управление, съответно надзорният съвет, следва да осигурят като: рентабилност, производителност, обем на продажбите, печалба или намаление на загуба, инвестиции.

(3). На основата на бизнес-задачата управителите, съветите на директорите и управителните съвети на едноличните акционерни дружества с общинско имущество разработват и приемат бизнес-програма за целия срок на действие на договора за управление и конкретно за всяка година.

(4). Управителите, членовете на съветите на директорите, съответно надзорните и управителните съвети писмено отчитат периодично, в края на всяка година пред председателя на ОбС, изпълнението на бизнес-задачата по всички показатели. 
(5). Контрольорите, изготвят писмени доклади до председателя на Общински съвет в края на всяко тримесечие за изпълнението на бизнес- задачата от управителя на база на собствени проверки и констатации, за направените от тях проверки за опазване имуществото на дружеството и правят предложение за отстраняване на нередности и подобряване на управлението.

Чл.21.(1). Контрольорите, управителите, членовете на съветите на директорите, съответно на надзорните и управителните съвети в общинските еднолични търговски дружества, се осигуряват за всички осигурителни случаи върху изплатеното възнаграждение за сметка на съответното дружество.

(2). Времето през което лицата са работили по договори за управление или за контрол в общинските еднолични търговски дружества, и са били осигурени за всички осигурителни случаи съгласно тези договори се зачита за трудов стаж.

Чл.22.(1). За лицата, работещи по тези договори за управление или за контрол в общинските еднолични търговски дружества и осигурени съгласно тези договори за всички осигурителни случаи, се правят вноски във фонд „ПКБ" за сметка на съответното дружество. Вноските се определят на база на изплатеното възнаграждение, върху което се правят осигурителни вноски за държавно обществено осигуряване.

(2). Лицата по ал. 1 при прекратяване на договорите за управление или контрол не по тяхна инициатива и без виновно поведение от тяхна страна, когато по тези договори са били осигурени за всички осигурителни случаи и са правени вноски във фонд „ПКБ" се ползват с всички права за регистрация в Бюрото по труда. 
Чл.23.(1). Договорите с управителите, контрольорите, членовете на съветите на директорите и членовете на надзорните съвети се прекратяват преди изтичане на срока:

1. по взаимно съгласие;

2. по искане на лицето с предизвестие не по-малко от 3 месеца;

3. при преобразуване или прекратяване на общинското предприятие – еднолично

търговско дружество, както и при промяна собственика на капитала на дружеството;

4. в случай на смърт или поставяне под запрещение на физическото лице, в случай на обявяване в несъстоятелност или прекратяване на юридическото лице;

5. при възникване на някое от обстоятелствата, обуславящо забрана или ограничение за лицето за изпълнение на съответните функции съгласно чл.22-24;

6. поради фактическа невъзможност на лицето да изпълнява задълженията си, продължила повече от 60 дни;

7. поради други условия, посочени в договора.

Чл.24.(1). При прекратяване на общинското дружество, освен в случай на несъстоятелност, органът взел решението за прекратяване, назначава ликвидатори и сключва договор с тях.
 (2). Не могат да бъдат назначавани за ликвидатори лица, които:

1. от свое или чуждо име извършват търговски сделки;

2. участвуват в ръководни органи на други търговски дружества;

3. са лишавани с присъда или административно наказание от правото да заемат материално-отчетническа длъжност;

4. са общински съветници, кметове, зам.кметове, секретаря на Общината.

(3). В договора с ликвидатора се определят:

1. правата и задълженията на страните;

2. размерът на възнаграждението и начинът на плащането му;

3. отговорността на страните при неизпълнение на договора;

4. срокът за приключване на работата;

5. други условия.

ГЛАВА СЕДМА

ОПРЕДЕЛЯНЕ НА ВЪЗНАГРАЖДЕНИЕТО НА ЧЛЕНОВЕТЕ НА 
ИЗПЪЛНИТЕЛНИТЕ И КОНТРОЛНИТЕ ОРГАНИ В ОБЩИНСКИТЕ 
ЕДНОЛИЧНИ ТЪРГОВСКИ ДРУЖЕСТВА

Чл.25. Възнагражденията на членовете на изпълнителните и контролните органи на общинските еднолични търговски дружества се определят с решението на Общински съвет за избор на управител, съобразно утвърдените показатели и критерии.

ГЛАВА ОСМА

РЕГИСТЪР НА ОБЩИНСКИТЕ ТЪРГОВСКИ ДРУЖЕСТВА И НА ДРУЖЕСТВА С ОБЩИНСКО УЧАСТИЕ
Чл.26.(1). Регистърът на общинските търговски дружества и дружествата с общинско участие се води в Община Бяла. 
(2). В регистърът се вписват:

1. общинските еднолични търговски дружества;

2. търговски дружества с общинско участие.

(3). /отм. с Решение №10 /13.03.2019 г. на Административен съд-Русе по Адм. дело  № 223/2018 г. в сила от 02.04.2019 г./

Чл.29. /отм. с Решение №10 /13.03.2019 г. на Административен съд-Русе по Адм. дело № 223/2018 г. в сила от 02.04.2019 г./

Чл.30. За всяко дружество в регистъра се отделя партида с необходимия брой страници, на които се написва наименованието им.

Чл.31.(1). Вписването в регистъра се извършва от определено длъжностно лице, което:

1. извършва вписванията в регистъра въз основа на заверен препис от акта, удостоверяващ подлежащите на вписване обстоятелства или по данни от Общински съвет за прехвърляне на акции;

2. дава справки и издава удостоверения за вписаните обстоятелства;

3. води входящ регистър, описна книга и азбучен указател и комплектува дела на общинските дружества и на дружества с общинско участие.

(2). Длъжностното лице по ал. 1 поставя дата след всяко вписване и се подписва.

(3). В регистъра не се допускат изтривания и зачертавания. Поправки се извършват по реда на вписването.

Чл.32.(1). Органите на управление на едноличните търговски дружества и лицата упълномощени да представляват Общината в търговските дружества, изпращат до длъжностното лице по чл.31, ал. 1 преписи от издадените от тях актове, удостоверяващи обстоятелствата, подлежащи на вписване в тридневен срок от издаването им.
 (2). Лицата по ал.1 изпращат на длъжностното лице и копие от съдебното решение за вписване на обстоятелствата в търговския регистър.
ЗАКЛЮЧИТЕЛНИ РАЗПОРЕДБИ

§ 1. /номерация изм. с Решение №347 по протокол №28/31.07.2025г./ Тази Наредба е приета с Решение на Общински съвет - Бяла № 81 по Протокол № 7 от 16.06.2008 година на основание чл.2, ал.4, изр.2 от Закона за общинската собственост на основание и във съответствие със Закона за обществените поръчки и другите действащи нормативни актове и влиза в сила от  16.06.2008 година.

§ 2. /нов с Решение № 347 по протокол №28/31.07.2025 г., в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз/ Всички стойности, посочени в левове в текста на настоящата наредба, се превалутират съгласно правилата на чл. 12 от Закона за въвеждане на еврото в Република България и се закръгляват съгласно правилата на чл. 13 от Закона за въвеждане на еврото в Република България.
ЗАКЛЮЧИТЕЛНИ РАЗПОРЕДБИ

към Наредба за изменение и допълнение на Наредба за реда за упражняване правото на собственост на Община Бяла върху капитала на търговските дружества

/приета с Решение №347 по Протокол №28/31.07.2025 г./
§ 2. Наредбата за изменение и допълнение на Наредба за реда за упражняване правото на собственост на Община Бяла върху капитала на търговските дружества е приета с Решение № 347 по протокол № 28 от 31.07.2025 г. на Общински съвет Бяла и влиза в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз.
МАРИАН  АНТОНОВ

Председател на Общински съвет Бяла

